A iedaļa. Ievads

Cigarešu kontrabanda Eiropā jau kādu laiku ir liela problēma. Tabakas izstrādājumu nelikumīgas tirdzniecības rezultātā cigaretes ir pieejamas par cenām, kas ir zemākas nekā cenas, kas noteiktas nolūkā atturēt cilvēkus no smēķēšanas. Tajā pašā laikā nelikumīgi tirgotie izstrādājumi parasti neatbilst izstrādājumu regulējumam, piemēram, attiecībā uz marķējumu. Tabakas izstrādājumu nelikumīga tirdzniecība arī rada ievērojamus valsts ieņēmumu zaudējumus. Ja visas nelikumīgajā tirgū pārdotās cigaretes tiktu pārdotas likumīgi, ES un tās dalībvalstu budžetā gadā ieplūstu vairāk nekā 10 miljardi EUR. Visbeidzot, cigarešu kontrabanda ir Eiropas un citu reģionu organizēto noziedzīgo grupu ienākumu avots, un ir norādes, ka atsevišķos gadījumos tā ir saistīta arī ar terorisma finansēšanu. Tāpēc tabakas izstrādājumu nelikumīgas tirdzniecības apkarošana ir svarīga arī saistībā ar ES drošības aizsardzību.

Komisija 2013. gadā iepazīstināja ar visaptverošu stratēģiju, lai pastiprinātu cīņu pret tabakas izstrādājumu nelikumīgu tirdzniecību. Pamatojoties uz sīki strukturētu analīzi par kontrabandu un to ietekmējošiem faktoriem ES, stratēģijā tika ierosināti veidi, kā apkarot tabakas izstrādājumu nelikumīgo tirdzniecību, ņemot vērā iepriekš pieņemto ES rīcības plānu cigarešu un alkoholisko dzērienu kontrabandas apkarošanai uz ES austrumu robežas. 2013. gada stratēģija tika papildināta ar jaunu rīcības plānu, kurā bija uzskaitīti 50 pasākumi, kas jāīsteno Komisijai un/vai dalībvalstīm. Padome 2013. gada 10. decembra secinājumos apstiprināja stratēģiju un rīcības plānu. Eiropas Parlaments nesen uzsvēra vajadzību pastiprināt cīņu pret tabakas izstrādājumu nelikumīgo tirdzniecību, jo īpaši attiecībā uz lētajām baltajām cigaretēm (cheap whites).

Ar šo ziņojumu tiek izpildītas saistības, ko Komisija uzņēmās 2013. gadā, proti, pārraudzīt stratēģijas un rīcības plāna īstenošanu, īpašu uzmanību pievēršot konkrētiem šo problēmu veicinošiem faktoriem. Ziņojuma B iedaļā ir sniegts pārskats par galvenajām iniciatīvām, kas ir īstenotas kopš 2013. gada stratēģijas izklāsta. C iedaļā ir īsi aprakstīta pašreizējā ar nelegālo tirgu saistītā situācija. D iedaļā ir aplūkoti kopš minētā laika gūtie secinājumi un sniegti vairāki ierosinājumi turpmākai apsvēršanai.

B iedaļa. Svarīgākās kopš 2013. gada īstenotās iniciatīvas

2013. gada stratēģijā bija pausts aicinājums īstenot mērķtiecīgus iekšēja un starptautiska mēroga pasākumus, lai pastiprinātu cīņu pret cigarešu un citu tabakas izstrādājumu pārrobežu kontrabandu. Šo pasākumu vispārējais mērķis bija uzlabot likumīgo piegādes ķēdi, stiprināt tiesību aktu īstenošanu, kā arī novērst nelikumīgās tirdzniecības pamatā esošos stimulus. Visbeidzot, stratēģijā tika atzīts, ka no valsts tiesību aktu piemērošanas teritoriālās ierobežotības izriet, ka papildus valsts līmenī veiktiem pasākumiem tikai saskaņota rīcība Eiropas un starptautiskā mērogā var nodrošināt pienācīgu cīņu ar šo globālo parādību. Ņemot to vērā, kopš 2013. gada ir pieņemti vairāki svarīgi pasākumi.

1. Izmaiņas tiesiskajā un politikas satvarā

a) Globālā līmenī Komisija jau kopš paša sākuma ir bijusi viena no aktīvākajām dalībniecēm darbā pie Pasaules Veselības organizācijas vispārējās konvencijas par tabakas uzraudzību Protokola par tabakas izstrādājumu nelikumīgas tirdzniecības ierobežošanu (FCTC protokols) izstrādes (2.1., 2.2. darbība). Protokola mērķis ir uzlabot autentisko cigarešu piegādes ķēdi, jo īpaši izsekojot un identificējot protokola parakstītāju pušu ražotos tabakas izstrādājumus piecu gadu periodā pēc protokola stāšanās spēkā. Protokolā ir paredzēta arī noteiktu darbību licencēšana, noteikumi par uzticamības pārbaudi, kas jāveic ražotājiem, kā arī noteikumi par tirdzniecību internetā un brīvajām zonām. Protokolā arī ir pausts atbalsts starptautiskajai sadarbībai starp tiesībaizsardzības iestādēm.

Pašlaik protokols ir uzskatāms par starptautiskās sabiedrības galveno atbildi uz tabakas izstrādājumu nelikumīgo pārrobežu tirdzniecību. ES, apliecinot savu apņemšanos īstenot protokolā paredzētos pasākumus, bija viena no pirmajām pusēm, kas to ratificēja 2016. gada jūnijā. Pirms protokols var stāties spēkā, tas ir jāratificē 40 pusēm. 2016. gada 31. decembrī to bija ratificējušas 25 puses, tostarp sešas ES dalībvalstis .

Komisija aktīvi popularizē protokolu ES un pasaules mērogā, izmantojot savu diplomātisko ietekmi starptautiskajās attiecībās, tostarp ietekmi iestāžu sistēmā ar kaimiņreģiona valstīm (3.2.12. darbība) un Austrumāziju (3.2.1. darbība). Šajā sakarā Komisija atbalstīja FCTC sekretariāta organizēto reģionālo darbsemināru Mjanmā 2014. gada decembrī. PVO vispārējās konvencijas septītajā pušu konferencē, kas notika 2016. gada novembrī, ES ierosināja globāla mēroga diskusijas par protokola īstenošanu nākotnē (3.2.13. darbība). Komisija jau kopš procesa sākuma ir nodrošinājusi arī citu finansiālo atbalstu .

b) Vienlaikus ES ir atjauninājusi un stiprinājusi savu tabakas kontroles tiesisko regulējumu. Pārskatītā Tabakas izstrādājumu direktīva (TID) tika pieņemta 2014. gadā. Saistībā ar tabakas izstrādājumu nelikumīgu tirdzniecību TID mērķis ir uzlabot piegādes ķēdi, pamatojoties uz ES mēroga izsekošanas un identifikācijas sistēmu un pret viltojumiem drošiem paciņu drošības elementiem. Īstenojot attiecīgos TID paredzētos pienākumus saistībā ar izsekošanu un identificēšanu, dalībvalstis arī nodrošinās atbilstību attiecīgajiem FCTC protokola noteikumiem. Sākot ar 2019. gada maiju, ES vienotajā tirgū ražotās cigaretes tiks izsekotas un identificētas saskaņā ar TID. Komisija pašlaik izstrādā tiesību aktus, kas vajadzīgi, lai izveidotu plānoto ES izsekošanas un identifikācijas sistēmu (2.3., 2.4. darbība).

c) ES arī ir pilnveidojusi savus izmeklēšanas instrumentus, lai atklātu krāpšanu muitas un akcīzes nodokļu jomā, veicot Padomes Regulas (EK) Nr. 515/97 par savstarpēju palīdzību muitas lietās reformu. Jaunā regula sniedz izmeklētājiem iespēju salīdzināt konteineru fizisko kustību ar importa un tranzīta datiem, kā arī eksporta datiem par akcīzes precēm, jo īpaši cigaretēm. Tā arī atvieglo citu ES jurisdikciju pierādījumu izmantošanu valsts administratīvajās procedūrās un tiesvedībā. Pēc Savienības Muitas kodeksa pilnīgas īstenošanas tiks radīta IT vide, kas sekmēs efektīvākas, uz riskiem pamatotas muitas kontroles, tostarp cigarešu kontrabandas jomā.

Komisija 2014. gadā pieņēma arī ES muitas riska pārvaldības stratēģiju un rīcības plānu, lai aizsargātu ES un tās iedzīvotāju drošību, likumīgo tirgotāju intereses, kā arī ES finanšu intereses, tajā pašā laikā nodrošinot netraucētu tirdzniecību. Komisija 2016. gada jūlijā pieņēma progresa ziņojumu par darbību īstenošanu .

d) Bez tam Komisija pašlaik veic ietekmes novērtējumu par fiskālās sistēmas, proti, Direktīvas 2011/64/ES par tabakas izstrādājumiem piemērotā akcīzes nodokļa struktūru un likmēm, iespējamu pārskatīšanu. Ārējs novērtējuma ziņojums ir palīdzējs noteikt iespējas gan dalībvalstu, gan uzņēmēju administratīvā sloga samazināšanai, traucējumu ierobežošanai iekšējā tirgū un tabakas izstrādājumu nelikumīgās tirdzniecības pamatā esošo stimulu mazināšanai. Komisija pašlaik analizē šo iespēju ietekmi un šajā sakarībā aplūko arī tabakas izstrādājumu definīcijas un tiem piemēroto nodokļu režīmu visā ES (1.1. darbība). Tā arī izskata jautājumu par to, vai jēltabaka būtu jāiekļauj akcīzes preču kategorijā atbilstīgi Direktīvai 2011/64/ES. Pašlaik jēltabaka nav akcīzes prece. Tāpēc cīņā pret krāpšanu saistībā ar jēltabaku pašlaik nav iespējams izmantot svarīgus instrumentus (t. i., administratīvo sadarbību, informācijas apmaiņu un akcīzes preču aprites un kontroles sistēmu jeb EMCS.

Šajā sakarībā Komisija ir apsvērusi iespēju saskaņot pasākumus, kas vērsti pret izstrādājumu pārmērīga daudzuma laišanu apgrozībā tieši pirms nodokļu palielināšanas ES (1.3. darbība). Tomēr dalībvalstis uzskatīja, ka tas ir neiespējami un nevēlami. Saistībā ar ceļotājiem noteikto daudzumu (pamatojoties uz Direktīvu 2007/74/EK par atbrīvojumu no pievienotās vērtības nodokļa un akcīzes nodokļa par precēm, kuras ieved personas, kas ieceļo no trešām valstīm) Komisija secināja, ka šo jautājumu varētu risināt, izmantojot neleģislatīvus pasākumus (1.2. darbība).

e) Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai (Ceturtā nelikumīgi iegūtu līdzekļu legalizācijas novēršanas direktīva) , bija svarīgs solis, lai uzlabotu ES darba efektivitāti noziedzīgu darbību rezultātā iegūtu naudas līdzekļu legalizēšanas un teroristu darbības finansēšanas apkarošanas jomā. Nolūkā novērst nelikumīgi iegūtu līdzekļu legalizāciju šajā direktīvā ir paredzēti augsti standarti, piemēram, prasība, ka dalībvalstīm ir jāievieš uzņēmumu faktisko īpašnieku un pilnvaroto trastu valsts reģistri. Tie palīdzēs labāk izsekot finanšu plūsmām, kas saistītas, piemēram, ar tabakas izstrādājumu nelikumīgu tirdzniecību, un novērsīs noziedzīgu darbību rezultātā iegūtu līdzekļu legalizāciju.

Papildus tam Komisija ir pieņēmusi visaptverošu rīcības plānu par pastiprinātu cīņu pret teroristu finansēšanu . Viens no plāna mērķiem ir ieviest pasākumus kriminālatbildības noteikšanai par nelikumīgi iegūtu līdzekļu legalizāciju, visā ES paredzot ar nelikumīgi iegūtu līdzekļu legalizēšanu saistīto pārkāpumu un sankciju vienotu definīciju .

f) Turklāt Komisija ir arī uzņēmusies iniciatīvu tuvināt sankcijas par pārkāpumiem, kas ir saistīti ar muitu, tostarp cigarešu kontrabandu. Šajā nolūkā tā ir nākusi klajā ar tiesību akta priekšlikumu , ko pašlaik apspriež Padome un Eiropas Parlaments. Papildus tam, pēc likumdevēju politiskās vienošanās panākšanas par jaunu direktīvu par cīņu pret krāpšanu, kas skar Savienības finanšu intereses, izmantojot krimināltiesības , Padome 2017. gada aprīlī pieņēma savu nostāju pirmajā lasījumā.

Vienlaikus Komisija ir sponsorējusi pētījumu par dalībvalstīs piemēroto sankciju efektivitāti attiecībā uz pārkāpumiem, kas ir saistīti ar tabakas izstrādājumu nelikumīgu tirdzniecību (3.3.1. darbība). Pētījums liecina, ka spēkā esošie sodi par cigarešu kontrabandu un tas, kā attiecīgie tiesību akti tiek praktiski piemēroti tiesās, dalībvalstīs ievērojami atšķiras.